September 2009

**September [[2009]]**, kroonika

2009. aasta september algas teisipäeval ja lõppes 30 ööpäeva pärast kolmapäeval.

## [[1. september]]

* Vanuatus toimunud presidendivalimistel ei õnnestunud ühelgi kandidaadil saada parlamendis vajalikku 39 häält. Teine voor peetakse 2. septembril.
* Colombia parlament võttis vastu seaduse, mis lubab president Álvaro Uribe Vélezil presidendiks kandideerida ka kolmandaks ametiajaks.
* Falklandi saarte kuberneriks nimetati Nigel Haywood. Tema ametiaeg algab aasta pärast, septembris 2010.
* Kanadas teatas Liberaalne Partei, et loobub toetamast peaminister Stephen Harperi vähemusvalitsust.
* Tšehhi president Václav Klaus teatas, et konstitutsioonikohus lükkas 9.–10. oktoobriks kavandatud ennetähtaegsed parlamendivalimised määramata ajaks edasi.
* Poolas Gdańskis meenutati 70 aasta möödumist Teise maailmasõja algusest. Lisaks Poola riigijuhtidele osalesid üritustel veel mitmed Euroopa riigipead ja valitsusjuhid, teiste seas ka Eesti peaminister Andrus Ansip.
* Poolas Sopotis kohtunud Poola peaminister Donald Tusk ja Venemaa peaminister Vladimir Putin leppisid kokku, et riigid hakkavad koos Katõni massimõrva uurima.
* Rahvaste Ühendus peatas täielikult Fidži liikmesuse, sest riik ei nõustunud korraldama demokraatlikke valimisi.
* Liibüas tähistati riigi liidri Mu‘ammar al-Qadhdhāfī võimuhaaramise 40. aastapäeva.
* Euroopa Liidus jõustus sajavatiste hõõglampide tootmise ja importimise keeld.
* Eestisse saabus neli päeva kestvale ametlikule visiidile Vatikani riikidevaheliste suhete sekretär peapiiskop Dominique Mamberti.
* Eestis otsustas Isamaa ja Res Publica Liidu eestseisus mitte toetada Siim Kallase jätkamist Euroopa Komisjoni volinikuna.
* NATO pikendas Balti riikide õhuruumi turvamise missiooni 2014. aasta lõpuni.
* Eestis sai Ida politseiprefektuuri juhiks endine Kaitsepolitseiameti peadirektor Aldis Alus.
* Rahvusooper Estonia juhina asus tööle Aivar Mäe.
* Vene Teatri juhina asus tööle Paul Himma.
* Eesti kaitseväe meditsiiniteenistuse ülema ja kaitseväe peaarstina asus tööle major doktor Kersti Lea.
* Tallinna meediajuhina asus Riigikokku siirdunud Georg Pelisaare asemel tööle Mati Kirotar.

## [[2. september]]

* Vanuatu parlament ei suutnud ka presidendivalimiste teises voorus presidenti valida. Kolmandas voorus valiti presidendiks Iolu Abil, kes vannutati ka kohe ametisse.
* Moldova Kommunistliku Partei liidrist president Vladimir Voronin teatas, et astub järgmisel nädalal tagasi.
* Kreeka peaminister Kóstas Karamanlís teatas, et seoses majanduskriisiga palub ta presidenti saata parlament laiali ning kuulutada oktoobri alguseks välja erakorralised parlamendivalimised.
* India president Pratibha Patil alustas viiepäevast ametlikku visiiti Venemaal.
* Soome välisminister Alexander Stubb arvustas gaasijuhtme Nord Stream ettevalmistusi, süüdistades Venemaad ja Saksamaad teiste Euroopa Liidu riikide arutelust kõrvalejätmises.
* Indoneesias Jaava saare lähedal toimunud 7-palline maavärin põhjustas vähemalt 57 inimese surma ning tekitas ulatuslikke purustusi.
* Burkina Fasos paduvihma tagajärjel tekkinud üleujutustes hukkus vähemalt viis inimest ning vähemalt 150 000 oli sunnitud põgenema.
* Indias toimunud helikopteriõnnetuses hukkus Andhra Pradeshi osariigi peaminister Y. S. Rajasekhara Reddy.
* Suurbritannia energeetikakontsern BP teatas suure naftaleiukoha avastamisest Mehhiko lahes.

## [[3. september]]

* Gaboni 30. augustil peetud presidendivalimiste võitjaks kuulutati eelmise presidendi Omar Bongo poeg Ali Bongo Ondimba, kes sai 41,73 protsenti häältest.
* Iraani parlament andis oma heakskiidu ainult ühele kolmest president Maḩmūd Aḩmadīnezhādi esitatud naiskandidaadist, tervishoiuministri kandidaadile Marz̧īyeh Vaḩīd Dastjerdīle.
* Lõuna-Korea president Lee Myung-bak nimetas riigi uueks peaministriks 63-aastase Chung Un-chani ja vahetas välja veel viis valitsuse liiget.
* Albaania Demokraatlik Partei ja Sotsialistlik Integratsiooni Liikumine sõlmisid koalitsioonilepingu, mis võimaldab Sali Berishal jätkata riigi peaministrina.
* Ameerika Ühendriikides elavad kuubalased said õiguse Kuubal elavaid sugulasi piiranguteta külastada ning neile raha saata.
* Jaapani pealinnas Tōkyōs toimusid paremäärmuslaste meeleavaldused, milles nõuti keisri poliitilise võimu taastamist. 
* Saksamaal astus ametist tagasi Tüüringi liidumaa peaminister Dieter Althaus.
* Serbia lääneosas Belgradist 160&nbsp;km kaugusel Užice linnas Serbia suurimas laskemoonatehases toimunud plahvatuses hukkus vähemalt kuus inimest ja vähemalt kümme sai vigastada.
* Ungari pealinnas Budapestis algas kuni 15. oktoobrini kestev Läänemere maade kultuurifestival.

## [[4. september]]

* Afganistani põhjaosas Kondūzi provintsis hukkus vähemalt 90 inimest, kui kaks Ţālebāni varastatud kütuseveokit NATO õhurünnaku tagajärjel plahvatas.
* Eestis valis elektrivõrguettevõtte Elering nõukogu ettevõtte juhatuse esimeheks Riigikogu liikme Taavi Veskimägi. Tema ametiaeg algab 1. detsembril.
* Erakond Isamaa ja Res Publica Liit kinnitas Tallinna linnapea kandidaadiks 18. oktoobril toimuvatel kohalike omavalitsuste valimistel erakonna esimehe Mart Laari.
* Saaremaal Pihtlas alustas tööd Eesti esimene siiakasvandus.

## [[5. september]]

* Ameerika Ühendriikides astus tagasi president Barack Obama roheliste töökohtade erinõunik Van Jones, kes oli sattunud terava kriitika alla vabariiklaste vastu suunatud ebaviisakate kommentaaride tõttu.
* Grenadal vabastati ennetähtaegselt vangist viimased seitse meest, kes olid osalenud 1983. aastal riigipöörde ettevalmistamises ja läbiviimises. Riigipöördega kukutati ja mõrvati tollane Grenada peaminister Maurice Bishop.
* Hiina võimud vabastasid pärast mitu päeva kestnud uiguuride rahutusi ametist Xinjiangi halduskeskuse Ürümqi parteiorganisatsiooni juhi Li Zhi ja politseiülema Liu Yaohua.
* Makedoonias Ohridi järvel murdus pooleks ja uppus lõbusõidulaev Ilinden. Uppus 15 ja sai raskelt vigastada 4 laeva pardal olnud Bulgaaria turisti. Õnnetuse tõttu esitas tagasiastumispalve Makedoonia transpordiminister Mile Janakievski.
* Saksamaal Dortmundis tungisid vasakäärmuslikud meeleavaldajad kallale umbes 700 oma meeleavaldust pidanud paremäärmuslasele. Kokkupõrkes sai vigastada kaksteist inimest, kellest kümme olid neonatside meeleavaldust turvanud politseinikud.
* Venemaa pealinnas Moskvas tähistati mitmesuguste pidulike ja meelelahutuslike üritustega linna päeva. Linnavõimude hinnangul võttis pidustustest osa umbes 3,5 miljonit inimest.
* Venezuela pealinnas Caracases toimusid president Hugo Cháveze pooldajate ja vastaste meeleavaldused, millest võtsid osa kümned tuhanded inimesed.
* Suurbritannias Londonis alustas tööd kohalik Eesti kool. Kooli avaaktusel edastas presidendi, kultuuri- ja haridusministri tervitused Eesti suursaadik Suurbritannias Margus Laidre.
* Eesti välisminister Urmas Paet ja Makedoonia välisminister Antonio Milošoski allkirjastasid Stockholmis kahe välisministeeriumi vahelise koostöölepingu, millega sätestati kahepoolne koostöö Euroopa Liidu suunal ja regulaarsete poliitiliste konsultatsioonide läbiviimine.
* Eesti Ajaloomuuseumi eestvõtmisel toimus Maarjamäe lossis rahvusvaheline teaduskonverents "70 aastat Teise maailmasõja algusest".
* Eesti Rahvusraamatukogus toimunud Keskerakonna valimiskonverentsil kinnitati Tallinna linnapea kandidaadiks 18. oktoobril toimuvatel kohalike omavalitsuste valimistel erakonna esimees Edgar Savisaar.
* Eesti suurim bussifirma SEBE läks esimesena Eestis üle uuele soodustuste süsteemile, mille kohaselt kaotati sõidusoodustus staatuse alusel (õpilane, üliõpilane, õpetaja, pensionär) ja hakati pakkuma sooduspileteid vastavalt vanusele (alla 26- ja üle 60-aastastele reisijatele).

## [[6. september]]

* Filipiinide rannikul Zamboanga poolsaare lähistel hakkas kohaliku aja järgi kell 2.30 vajuma parvlaev Superferry 9 enam kui 960 inimesega pardal. Meeskonnaliikmed ja enamik reisijatest õnnestus päästa, esialgsetel andmetel uppus 9 ja on teadmata kadunud 30 inimest.
* Eesti peaminister Andrus Ansip alustas kolmepäevast töövisiiti Kasahstanis.

## [[7. september]]

* Ameerika Ühendriikide toiduainete kontsern Kraft Foods teatas, et tegi 10,2 miljardi Suurbritannia naelsterlingi suuruse pakkumise Suurbritannia magusatootja Cadbury ülevõtmiseks. Cadbury lükkas pakkumise tagasi.
* Mehhikos astus tagasi justiitsminister Eduardo Medina-Mora Icaza.
* Samoa läks kohaliku aja järgi kell 5.50 vastavalt valitsuse otsusele parempoolselt liikluselt üle vasakpoolsele liiklusele.
* Taiwani peaminister Liu Chao-shiuan esitas tagasiastumispalve. Uueks peaministri kandidaadiks nimetati Wu Den-yih.
* Venemaa suurim eraomanduses olev kütusefirma Lukoil teatas, et rajab uue, riiklikust infrastruktuurist sõltumatu torujuhtme Harjaginski naftapuurtorni juurest Varandeiski kütuseterminalini. Uus trass lubab Lukoilil suurendada riigist sõltumatu naftaekspordi mahtu 4,5 miljoni tonnini aastas.
* Kasahstanis visiidil viibiv Eesti peaminister Andrus Ansip kohtus Kasahstani peaministri Kärim Mäsimoviga. Kõne all oli muu hulgas energeetika- ja IT-alane koostöö. Otsustati vastastikku kaotada viisanõuded diplomaatiliste passide kasutajatele.
* Eesti Rahvusringhäälingu raadiouudiste juhina alustas tööd Märt Treier.
* Eesti Keskkonnaministeeriumi avalike suhete juhina alustas tööd Mart Soonik.

## [[8. september]]

* Guinea-Bissaus astus ametisse president Malam Bacai Sanhá.
* Ameerika Ühendriigid külmutasid kahe Põhja-Korea ettevõtte varad. Mõlemaid ettevõtteid kahtlustatakse seotuses Põhja-Korea tuumarelvaprogrammiga.
* Gruusia põhjaosas toimus 6,2-palline maavärin, mille epitsenter oli umbes 80&nbsp;km Khuthaisist ida pool.
* Kanada kindralkuberner Michelle Jean alustas kahepäevast töövisiiti Afganistanis eesmärgiga külastada Kandahāri provintsis teenivaid Kanada vägesid.
* Kongo Demokraatliku Vabariigi sõjatribunal mõistis surma mõrvas ja spionaažis süüdistatud norralased Joshua Frenchi ja Tjostolv Molandi.
* Põhja-Iirimaa võimud teatasid, et viimane relvastatud lojalistide organisatsioon Ulsteri Kaitseliit on nõustunud relvade loovutamisega.
* Saksamaa Liidupäev võttis vastu seadusemuudatused, mis võimaldavad riigil ratifitseerida Lissaboni lepingu.
* Saksamaa mobiilsidefirma T-Mobile ja Prantsusmaa mobiilsidefirma Orange teatasid, et ühendavad oma Suurbritannia tütarettevõtted.
* Suurbritannia meretagusel alal Montserratis toimusid parlamendivalimised, mille võitis Liikumine Muutuse ja Õitsengu Eest. Liikumise juht Reuben Meade vannutati 10. septembril Montserrati peaministriks.
* Eestis viibis ühepäevasel töövisiidil Itaalia välisminister Franco Frattini.
* Eestis valiti Soome Instituudi uueks juhatajaks Riitta Heinämaa, kes asub uuele ametikohale jaanuaris 2010.
* Eestis valiti haridus- ja teadusministeeriumi teadusraamatukogude direktorite nõukogu uueks esimeheks Tallinna Ülikooli Akadeemilise Raamatukogu direktor Andres Kollist.
* Eesti akadeemik Jaan Einasto kinkis oma isikliku arhiivi Tartu Ülikoolile.

## [[9. september]]

* Filipiinide ekspresidendi Corazon Aquino poeg Benigno Aquino III teatas 40 päeva pärast oma ema surma kavatsusest kandideerida 2010. aasta presidendivalimistel.
* Jaapani parlamendivalimised võitnud Jaapani Demokraatlik Partei sõlmis koalitsioonileppe Sotsiaaldemokraatliku Partei ja Uue Rahvaparteiga.
* Jamaica lääneosas Monte Bays leiti oma kodust tapetuna Suurbritannia aukonsul John A. Terry.
* Lätis vabastati ametist mereväe ülem Aleksandrs Pavlovics, kellele pandi süüks 2005. aastal Hollandilt halvas seisukorras miinitraalerite hankimist.
* Mehhikos Cancúni kuurortlinnas kaaperdati firmale Aeroméxico kuuluv reisilennuk Boeing 737 104 reisijaga pardal. Lennuk suundus pealinna México lennuväljale, kus kuus kaaperdajat alistusid Mehhiko julgeolekujõududele.
* Tšehhi parlament kiitis heaks rekordilise puudujäägiga 2010. aasta riigieelarve. Vastu võetud eelarve on miinuses 230 miljardi Tšehhi krooniga.
* Türgi suurimat linna İstanbuli tabasid ulatuslikud üleujutused, milles hukkus vähemalt 31 inimest.
* Tallinna linnapea Edgar Savisaar alustas kolmepäevast töövisiiti Moskvas.
* Tartu Ülikool tähistas pidulike üritustega ülikooli peahoone valmimise 200. aastapäeva.
* Tallinna lahel 2&nbsp;km kaugusel rannast 30 meetri sügavusel toimus miinitõrjeoperatsiooni Open Spirit 2009 raames Eesti ja Saksamaa miinituukrite korraldatud merest leitud miinide näidislõhkamine.

## [[10. september]]

* Leedu lustratsioonikomisjon kinnitas oma otsusega, et endine peaminister Kazimira Prunskienė tegi koostööd KGB-ga.
* Liibanoni peaministrikandidaat Sa‘d al-Ḩarīrī loobus katsest moodustada valitsus pärast üle kahe kuu kestnud tulutuid koalitsiooniläbirääkimisi. 
* Prantsusmaa president Nicolas Sarkozy teavitas avalikkust kavast kehtestada 2010. aastal globaalse soojenemise pidurdamiseks maagaasile, naftale ja kivisöele süsinikumaks.
* Taiwanil astus ametisse peaminister Wu Den-yih' valitsuskabinet.
* Türkmenistani president Gurbanguly Berdimuhammedow andis armu 1284 kinnipeetavale.
* Venemaa pealinnas Moskvas Venemaa presidendi Dmitri Medvedeviga kohtunud Venezuela president Hugo Chávez teatas tunnustusest Abhaasia ja Lõuna-Osseetia iseseisvusele.
* Venemaa koosseisu kuuluva Tšetšeenia pealinnas Groznõis võeti maha endise presidendi Ahmat Kadõrovi ausammas. Presidendi poja Ramzan Kadõrovi sõnul oli see olnud isa enda soov.
* Venemaal Vladivostokis püstitasid ühiselamukohast ilma jäetud üliõpilased kohaliku muusikaakadeemia esisele muruplatsile telklaagri, nõudes nii ülikooli võimudelt eluaseme probleemi lahendamist. Aktsioonis osales umbes kolmkümmend üliõpilast, kellele hangiti juba mõne tunni jooksul pärast aktsiooni algust ülikooli poolt ajutised elamispinnad.
* Eestisse saabus kahepäevasele töövisiidile Saksamaa Liidupolitsei president Matthias Seeger. Visiidi eesmärk on piirivalvealase koostöö tõhustamine.
* Eesti Kaitseväe juhataja Ants Laaneots alustas kahepäevast töövisiiti Taanis.
* Eesti valitsus kiitis heaks Teaduste Akadeemia seaduse muutmise seaduse eelnõu, mille kohaselt kehtestatakse akadeemiku vanuse ülempiiriks 75 eluaastat.
* Eesti trükikoda Greif avas Luunja vallas oma uue, 7532-ruutmeetrise pindalaga trükikoja hoone.

## [[11. september]]

* Moldova president Vladimir Voronin astus ametist tagasi. Presidendi kohusetäitjaks sai parlamendi esimees Mihai Ghimpu.
* Sloveenia peaminister Borut Pahor ja Horvaatia peaminister Jadranka Kosor leppisid kokku, et riikidevahelisele Pirani lahe piiriküsimusele leitakse lahendus ning Sloveenia lõpetab Horvaatia Euroopa Liiduga liitumise blokeerimise.
* Taiwani endine president Chen Shui-bian mõisteti süüdi korruptsioonis, pettuses ja rahapesus ning talle määrati eluaegne vanglakaristus ja kuue miljoni USA dollari suurune rahatrahv. Eluks ajaks mõisteti vangi ka tema abikaasa.
* Venezuela president Hugo Chávez ja Hispaania energeetikafirma Repsol teatasid hiiglasliku maagaasi leiukoha avastamisest Venezuela ranniku lähedal.
* Venemaa pealinna Moskvat külastav Keskerakonna esimees ja Tallinna linnapea Edgar Savisaar kohtus Venemaa valitseva partei Ühtse Venemaa liidritega. Riigiduuma esimehe Boriss Grõzlovi sõnul mõisteti kohtumisel ühiselt hukka "ajaloo ümberkirjutamine".
* Erakonna Eestimaa Rohelised Tallinna juhatus nimetas erakonna Tallinna linnapea kandidaadiks Marek Strandbergi.

## [[12. september]]

* Ameerika Ühendriikides teatas politsei kümne Andy Warholi maali varastamisest Los Angelese erakogust.
* Venezuela president Hugo Chávez teatas, et sõlmis oma äsja lõppenud visiidil lepped keskmaarakettide ostuks Venemaalt.
* Venezuela põhjaosas umbes 110&nbsp;km pealinnast Caracasest lääne pool toimus 6,4-palline maavärin, mille tagajärjel sai vähemalt 14 inimest vigastada ja purunes hooneid.

## [[13. september]]

* Kasahstanis Taldõkorgani linna narkoloogiaravilas puhkenud tulekahjus hukkus vähemalt 38 inimest.
* Saksamaal pidasid oma ainsa 27. septembril toimuvate parlamendivalimiste eelse televäitluse liidukantsler Angela Merkel ja sotsiaaldemokraatide liider Frank-Walter Steinmeier.
* Türkmenistanis Türkmenbaşys kohtunud Venemaa presidendi Dmitri Medvedevi ja Türkmenistani presidendi Gurbanguly Berdimuhammedowi maagaasi tarneid puudutavad kõnelused lõppesid tulemusteta.
* Veneetsia filmifestivali peaauhinna Kuldlõvi sai Iisraeli režissööri Samuel Maozi sõjadraama "Liibanon".
* Eesti Sotsiaaldemokraatlik Erakond teatas, et erakond toetab Siim Kallase jätkamist Euroopa Komisjoni volinikuna.

## [[14. september]]

* Euroopa Parlamendi uus koosseis kogunes oma esimesele istungjärgule.
* Kasahstani presidendi Nursultan Nazarbajevi juhitav partei Nur Otan tegi ettepaneku viia riigi põhiseadusse sisse parandus, mis teeks Nazarbajevist eluaegse presidendi.
* Moldovas astus ametisse peaministri kohusetäitja Vitalie Pîrlog.
* Norras toimunud parlamendivalimised võitis napilt võimulolev koalitsioon peaminister Jens Stoltenbergi Norra Töölispartei juhtimisel. 
* Pakistani lõunaosas Karachis hukkus vaeste linnaosas toiduabi jagamisel puhkenud rüseluses vähemalt 18 naist ja last. 
* Eestisse saabus ametlikule visiidile Gruusia peaminister Nikoloz Gilauri.
* Eestis andis XI Riigikogu liikme ametivande Elle Kull, hakates asendama Riigikogust lahkunud Taavi Veskimäge.
* Isamaa ja Res Publica Liidu eestseisus otsustas toetada Siim Kallase jätkamist Euroopa Komisjonis ning Kersti Kaljulaidi jätkamist Euroopa Kontrollikojas.
* Tallinna raekojas andis Ullo Toomi Fond tantsupidude üldjuhile ja korraldajale Juris Žigursile üle 2009. aasta Ullo Toomi nimelise stipendiumi.
* Lääne-Viru maavanemaks sai Einar Vallbaum.

## [[15. september]]

* Indoneesias Põhja-Sumatra provintsis hukkus tulvades vähemalt 38 inimest.
* Kongo Vabariigi juulis uueks ametiajaks valitud president Denis Sassou-Nguesso kaotas peaministri ametikoha ning nimetas ametisse oma uue valitsuse.
* Leedu seim tagandas ametist oma esimehe Arūnas Valinskase, keda kahtlustatakse sidemetes kuritegeliku maailmaga.
* Venemaa president Dmitri Medvedev süüdistas Ameerika Ühendriike Venemaa Maailma Kaubandusorganisatsiooniga liitumise tõkestamises.
* Eestis Läänemaal Soolu külas laskis soomlasest jahimees maha karu, kellest sai esimene Läänemaal kütitud karu.

## [[16. september]]

* Euroopa Parlament valis häältega 382:219 José Manuel Barroso Euroopa Komisjoni presidendiks ka järgmiseks ametiajaks.
* Jaapani parlament vannutas ametisse peaminister Yukio Hatoyama.
* Šveitsis toimunud Liidunõukogu asendusliikme valimistel valiti 31. oktoobril 2009 ametist tagasi astuva Pascal Couchepini asemele Didier Burkhalter.
* Venezuela president Hugo Chávez teatas, et Hiina kavatseb investeerida Venezuela naftatootmisse 16 miljardit USA dollarit.
* Eesti presidendile Toomas Hendrik Ilvesele andsid oma volikirjad üle Taani suursaadik Uffe A. Balslev ja Saksamaa suursaadik Martin Hanz.

## [[17. september]]

* Ameerika Ühendriikide president Barack Obama teatas, et USA loobub plaanist paigaldada raketitõrjekilp Poola ja Tšehhi territooriumile.
* Indoneesias hukkus tulevahetuses politseinikega riigi tagaotsituim terrorist Noordin Mohamed Top, keda kahtlustati mitme pommiplahvatuse korraldamises. 
* Jeemeni põhjaosas Saudi Araabia piiri lähedal ‘Amrāni kubernerkonnas hukkus põgenikelaagrile tehtud valitsusvägede õhurünnakutes vähemalt 87 inimest.
* Leedu seimi esimeheks valiti senine asespiiker Irena Degutienė, kellest sai seimi esimene naisspiiker.
* Moldova tühistas viisanõude Rumeenia kodanikele.
* Ameerika Ühendriikides visiidil viibiv Eesti välisminister Urmas Paet kohtus Washingtonis Ameerika Ühendriikide riigisekretäri Hillary Clintoniga.
* Eesti valitsus kinnitas Siim Kallase Eesti volinikukandidaadiks Euroopa Komisjoni uude koosseisu ning Kersti Kaljulaidi Eesti kandidaadiks Euroopa Kontrollikotta. 
* Eesti Vabariigi president Toomas Hendrik Ilves sõitis visiidile Stockholmi, et osaleda Euroopa Liidu eesistujariigi Rootsi korraldataval Läänemere strateegia konverentsil ning kohtuda teiste hulgas Rootsi välisministri Carl Bildtiga.
* Eesti helilooja Arvo Pärt kuulutati Belgias Liège'i Ülikooli audoktoriks.
* Kohilas alustas uuesti tööd uue omaniku saanud paberivabrik, mis aprillis tootmise seiskas.

## [[18. september]]

* Birmas alustati vastavalt valitsuse amnestiale 7114 vangi vabastamist.
* Iirimaal Dublinis algas kolmepäevane rahvusvaheline ärifoorum maailma äriliidrite osalusel. 
* Poola lõunaosas Ruda Śląskas Wujek-Śląski söekaevanduses hukkus metaaniplahvatuse tagajärjel vähemalt 13 kaevurit.
* Venemaa suursaadik NATO juures Dmitri Rogozin teatas, et vastusena Ameerika Ühendriikide otsusele loobuda raketikilbi rajamisest ei paiguta ka Venemaa Kaliningradi oblastisse uusi rakette.

## [[19. september]]

* Indoneesias Bali saare lähedal toimus 5,8-palline maavärin.
* Ameerika Ühendriikides visiidil viibiv Eesti välisminister Urmas Paet avas Eesti aukonsulaadi Texase suurimas linnas Houstonis. Eesti aukonsul Houstonis on Floyd Richard Drake. 
* Eestis Narva-Jõesuus peeti silmufestivali.

## [[20. september]]

* Ameerika Ühendriikides Los Angeleses jagati välja 61. Primetime Emmy auhinnad.
* Macaus toimusid parlamendivalimised.
* Belgias osales Euroopa Liidu autovaba päeva kampaanias 32 linna, sealhulgas pealinn Brüssel, mis oli terve päeva autodele suletud. 
* Filipiinide väed vallutasid islamiliikumise Abu Sayyaf peamise tugipunkti Jolo saarel.
* Iirimaa valitsus kiitis heaks riiklike postikoodide kasutuselevõtu.
* Jeemeni valitsusväed tapsid riigi põhjaosas Şa‘dah' linnas üle 140 kohalikku valitsushoonet rünnanud šiiidi mässulise. 
* Venemaa piirivalve teatas, et Venemaa saadab Abhaasia merepiirile kuni kümme valvekaatrit.
* Narva sai Eesti sügispealinnaks.
* Brestis toimunud sõudmise Euroopa meistrivõistlustel võitsid Allar Raja ja Kaspar Taimsoo paarisaerulisel kahepaadil kuldmedali.

## [[21. september]]

* Hondurase kukutatud president Manuel Zelaya naasis kodumaale, varjudes pealinnas Tegucigalpas paiknevasse Brasiilia saatkonda. Hondurase ajutine president Roberto Micheletti nõudis Brasiilialt ekspresidendi väljaandmist Hondurase võimudele, samuti kehtestas ajutine valitsus Zelaya poolehoidjate meeleavalduste ärahoidmiseks pealinnas liikumiskeelu.
* Angola president José Eduardo dos Santos tähistas oma võimuletuleku 30. aastapäeva. 
* Bhutanis toimus 6,3-pallise tugevusega maavärin, mille kese asus pealinnast Thimphust 168 kilomeetrit idas. Maavärin tekitas hulgaliselt kahjustusi, hoonete rusude all hukkus üksteist inimest.
* Prantsusmaal algas kohtuprotsess endise peaministri Dominique de Villepini üle. Teda süüdistatakse vandenõus, mille eesmärk oli mustata Nicolas Sarkozyd.
* Saksamaal osalesid üle 60 aasta vaenutsenud spordikaupade tootjad Adidas ja Puma esimest korda ühisel üritusel, kui ettevõtete võistkonnad kohtusid heategevuslikul jalgpallimatšil.
* Eesti suusataja Kristina Šmigun-Vähi teatas oma kavatsusest naasta tippsporti ja osaleda 2010. aastal Vancouveri taliolümpiamängudel.

## [[22. september]]

* ÜRO haridus-, teadus- ja kultuuriorganisatsioon UNESCO valis uueks peadirektoriks Bulgaaria endise välisministri Irina Bokova.
* Hiina keelas seoses riigi 60. aastapäeva pidustustega välismaalaste sisenemise Tiibetisse.
* Hispaanias Valencias alustasid kaheteistkümnest partiist koosnevat malematši 25 aasta tagused rivaalid Garri Kasparov ja Anatoli Karpov. 
* Hondurase ajutine president Roberto Micheletti teatas valmisolekust kõnelusteks kukutatud ekspresidendi Manuel Zelayaga tingimusel, et viimane tunnistab uue valitsuse kavandatavate presidendivalimiste seaduslikkust.
* Iraanis Teherani lähedal peetud paraadi lennuetendusel kukkus alla sõjaväelennuk. Hukkus seitse inimest.
* Eesti Vabariigi president Toomas Hendrik Ilves ja Evelin Ilves sõitsid New Yorki, et osaleda ÜRO Peaassamblee 64. istungjärgul. Visiidi käigus kohtub president ka Pakistani, Türkmenistani ja Uus-Meremaa riigijuhtidega ning osaleb rahvusvahelisel kliimakonverentsil.
* Eesti rahandusminister Jürgen Ligi teatas, et teeb 24. septembril valitsusele ettepaneku müüa riigi osalus Eesti Telekomis TeliaSonerale.
* Eestisse saabus kahepäevasele visiidile Suurbritannia mereväe ülem admiral Mark Stanhope.
* Eesti kultuuriminister Laine Jänes kinnitas järgnevaks viieks aastaks ringhäälinguload eestikeelset programmi edastavatele raadiojaamadele Raadio Uuno, Raadio Spin FM, Raadio Ruut, Raadio Elmar, Raadio Kadi, Raadio 7, Raadio 3, Power Hit Radio, Pereraadio, Nõmme Raadio, Kuma Raadio, Kuku Raadio, Energy FM, Star FM, Raadio Sky Plus, Ring fm, Radio Mania ja Raadio Viru ning venekeelset programmi edastavatele jaamadele Raadio DFM, Euro FM, Raadio 100 FM Narodnoje Radio, Sky Radio, Semeinoje Radio, Russkoje Radio ja Raadio Eli. 
* Tallinnas Vabaduse väljakul tähistati Eesti akadeemiliste organisatsioonide eestvedamisel vastupanuvõitluse ning Otto Tiefi valitsuse päeva.
* Tallinnas Baltika kvartalis aadressil Veerenni tänav 24 avati alustavaid loomeettevõtjaid koondav Tallinna loomeinkubaator.
* Tallinnas asutati Õnnepank, mis vahendab heategusid.

## [[23. september]]

* Ameerika Ühendriikides New Yorgis toimuval ÜRO Peaassambleel esines kõnega Ameerika Ühendriikide president Barack Obama.
* Euroopa Liidu esimese astme kohus tühistas Euroopa Komisjoni otsused Eesti ja Poola 2008.–2012. aasta kasvuhoonegaaside emissioonilubade kohta, sest kohtu hinnangul ületas komisjon kvootide vähendamisel oma volitusi.
* Nigeri peaminister Seyni Oumarou astus tagasi, et kandideerida parlamendivalimistel. Peaministri kohusetäitjaks sai Albadé Abouba.
* Eestis sai avalikuks, et mais 2009 siseministri kohuseid täitnud justiitsminister Rein Lang tühistas välisministri Urmas Paeti taotlusel Eestile küberrünnaku korraldamises osalenud Venemaa Riigiduuma saadikule Sergei Markovile kehtestatud Schengeni viisa keelu.
* Eesti presidendi Toomas Hendrik Ilvese kantselei teatas, et Eesti Vabariigi 92. aastapäeva kontsert ning president Toomas Hendrik Ilvese ja Evelin Ilvese vastuvõtt 24. veebruaril 2010 toimuvad Tartus Vanemuise teatri- ja kontserdimajas.
* Eesti Energia sõlmis Lietuvos Energiaga 2010. aastaks ekspordilepingu, millega tarnitakse umbes kümnendik Leedus kasutatavast elektrienergiast.

## [[24. september]]
* Ameerika Ühendriikides Pennsylvania osariigis Pittsburghis algas kahepäevane G20 tippkohtumine.
* Belgias varastasid relvastatud röövlid Brüsseli muuseumist sürrealistliku kunstniku René Magritte'i hinnalise maali.
* New Yorgis ÜRO Peaassambleel viibiv Eesti välisminister Urmas Paet sõlmis kohtumisel Saint Lucia välisministri Rufus Bousquet'ga diplomaatilised suhted Saint Luciaga ning kohtumisel Saint Kittsi ja Nevise peaministri Denzil Douglasega diplomaatilised suhted Saint Kittsi ja Nevisega. Ta allkirjastas ka Lõuna-Korea välisministri Yu Myung-hwaniga Eesti ja Lõuna-Korea vahelise topeltmaksustamise ja maksudest hoidumise vältimise lepingu.
* Tallinna saabusid kahepäevasele Eurojustice'i konverentsile Euroopa riikide peaprokurörid.
* Eesti valitsus kinnitas Eesti Telekomi osaluse müügi TeliaSonerale.
* Tallinnas Eesti Keele Instituudis esitleti uut kuueköitelist eesti keele seletavat sõnaraamatut.

## [[25. september]]

* Arubal toimusid parlamendivalimised. Valimised võitis Aruba Rahvapartei, mis kogus 48 protsendi valijate toetuse ja 12 kohta 21-liikmelises parlamendis.
* Iisraelis Jeruusalemmas algas kohtuprotsess korruptsioonis süüdistatava endise peaministri Ehud Olmerti üle. 
* Rahvusvahelise Aatomienergia Agentuuri teatel tunnistas Iraan, et riigis on lisaks Naţanzi uraanirikastusvabrikule veel üks rikastusvabrik.
* Somaalimaa parlamendi ülemkoda jõudis kokkuleppele president Dahir Riyale Kahini ametiaja pikendamises kuni presidendivalimisteni, mille kuupäeva pole veel määratud.
* Eesti president Toomas Hendrik Ilves väljendas ÜRO Peaassambleel peetud kõnes toetust Gruusiale ning kõneles muu hulgas majanduskriisist ja küberturvalisusest.
* New Yorgis ÜRO Peaassambleel viibiv Eesti välisminister Urmas Paet sõlmis Vietnami välisministri Bui Hai Hoaga Eesti ja Vietnami vahelise investeeringute kaitse lepingu ning allkirjastas Serbia välisministri Vuk Jeremićiga Eesti ja Serbia vahelise tulumaksuga topeltmaksustamise vältimise lepingu.

## [[26. september]]

* Paavst Benedictus XVI alustas kolmepäevast visiiti Tšehhis.
* Filipiinidel hukkus troopilise tormiga kaasnenud paduvihma ja maalihete tagajärjel vähemalt 60 inimest.
* Venezuelas Margarita saarel algas Lõuna-Ameerika ja Aafrika riikide tippkohtumine rohkem kui 60 riigi osalusel.
* New Yorgis ÜRO Peaassambleel viibiv Eesti välisminister Urmas Paet sõlmis kohtumisel Mosambiigi välisministri Oldemiro Baloiga diplomaatilised suhted Mosambiigiga ning allkirjastas Maroko välisministri Taïeb Fassi-Fihriga investeeringute kaitse lepingu Eesti ja Maroko vahel. 
* Helilooja Arvo Pärt võttis vastu Paide aukodaniku aunimetuse.

## [[27. september]]
* Saksamaal toimunud parlamendivalimised võitis liidukantsler Angela Merkeli juhitav Kristlik-Demokraatlik Liit, mis koos oma Baieri sõsarpartei Baieri Kristlik-Sotsiaalse Liiduga sai esialgsetel andmetel umbes kolmandiku häältest.
* Portugalis toimunud parlamendivalimised võitis võimulolev Sotsialistlik Partei, kes küll kaotas oma senise enamuse parlamendis.
* Austrias Ülem-Austria liidumaal peetud parlamendivalimised võitis 46,8 protsendiga häältest konservatiivne Austria Rahvapartei.

## [[28. september]]

* Saksamaa parlamendivalimised võitnud Kristlik-Demokraatliku Liidu liider liidukantsler Angela Merkel lubas moodustada koalitsiooni Vabade Demokraatide Parteiga. 
* Lõuna-Koreas astus ametisse peaminister Chung Un-chan.
* Guinea pealinnas Conakrys hukkus vähemalt 128 inimest, kui politsei avas tule tuhandete meeleavaldajate pihta, kes protestisid 2008. aasta lõpus võimu haaranud Moussa Dadis Camara sõjaväerežiimi vastu.
* Iraan testis sõjaväeõppuste käigus kahte pikamaaraketti, mille kandeulatus on kuni 2000&nbsp;km.
* Jaapani Liberaaldemokraatlik Partei valis valimiskaotusega seoses tagasi astunud Tarō Asō asemele uueks esimeheks Sadakazu Tanigaki.
* Põhja-Koreas võeti vastu uus põhiseadus, milles esimest korda mainitakse inimõigusi ning nimetatakse rahva eesmärgiks kommunismi asemel sotsialismi.
* Eesti suursaadik Hispaanias Toomas Kahur andis Hispaania kuningale Juan Carlos I-le üle oma volikirja. 
* Eestis mälestati 15 aastat tagasi uppunud parvlaeva Estonia pardal hukkunuid.
* Eestis asus meediaettevõtete TV3 ja Mediainvest Holding tegevjuhina tööle senine meediakontserni Ekspress Grupp tegevjuht Priit Leito.

## [[29. september]]

* Gaboni konstitutsioonikohus luges uuesti üle 30. augustil peetud presidendivalimistel antud vaidlustatud hääled. 
* Prantsusmaal Strasbourgis toimuval Euroopa Nõukogu Parlamentaarse Assamblee istungil valiti Euroopa Nõukogu uueks peasekretäriks endine Norra peaminister Thorbjørn Jagland.
* Vaikses ookeanis Samoa saarte lähedal toimus 8,3-palline maavärin, mille epitsenter oli umbes 190&nbsp;km kaugusel Apiast. Tekkinud tsunami tagajärjel hukkus sadu inimesi ja tuhanded jäid kodutuks.
* Venemaa valitsus otsustas ehitada Kaliningradi oblastisse 2300-megavatise võimsusega Balti tuumaelektrijaama.
* Eesti valitsus kiitis heaks 2010. aasta riigieelarve.

## [[30. september]]

* Ameerika Ühendriikide Esindajatekoda otsustas anda Pakistanile kuni 2014. aastani olukorra stabiliseerimiseks ja äärmuslaste vastu võitlemiseks rahalist abi 1,5 miljardit dollarit aastas.
* Euroopa Liidu tellitud ja Šveitsi diplomaadi Heidi Tagliavini uurimisrühma koostatud raportis jõuti järeldusele, et 2008. aasta Gruusia sõjas olid süüdi nii Gruusia kui ka Venemaa.
* Indoneesia Sumatra saart tabas 7,9-palline maavärin, mille epitsenter oli Padangi linna lähedal. Maavärina tagajärjel hukkus 1115 ja sai vigastada 2180 inimest. See oli 2009. aasta ohvriterohkeim maavärin.
* Kasahstanist Bajkongõri kosmodroomilt startis Venemaa kosmoseaparaat Sojuz TMA-16, mis viib Rahvusvahelisse kosmosejaama vene kosmonaudi Maksim Surajevi, Ameerika Ühendriikide astronaudi Jeffrey Williamsi ja Kanada ettevõtjast kosmoseturisti Guy Laliberté.
* Peruu endisele presidendile Alberto Fujimorile mõisteti korruptsiooni eest 6-aastane vanglakaristus, mis lisandub varasemale tapmiste korraldamise ja pettuse eest saadud rohkem kui 30-aastasele vanglakaristusele.
* Eesti riigikogus kukkus läbi Schengeni viisa tühistamisskandaali tõttu sotsiaaldemokraatide esitatud umbusaldusavaldus justiitsminister Rein Langi vastu ning Keskerakonna esitatud umbusaldusavaldus välisminister Urmas Paeti vastu.
* Araabia Ühendemiraatides Abu Dhabis toimuval UNESCO vaimse kultuuripärandi kaitse komitee istungil otsustati setu leelo kanda UNESCO vaimse kultuuripärandi nimistusse.
* Eesti Filmi Sihtasutus otsustas esitada Asko Kase filmi "Detsembrikuumus" parima võõrkeelse filmi Oscari kandidaadiks. 
* Tallinnas Lasnamäel avati Patriarh Aleksius II väljak.